Tõele aru andes ei mäletagi enam päris täpselt, mida tahtsin pika pausi puhul vabanduseks kirjutada... Niisiis jätan sissejuhatuse lühikeseks ning jätkan möödunud kuu  kirjeldamisega.    Tegelikult jätsin detsembri lõpus mainimata, et Kristina käis paariks päevaks siin, külastasime koos Amsterdami, käisime uisutamas ning lõpuks ka Hollandi keskel meie tulevast koera vaatamas, kes nüüdseks juba umbes kuu aega siin olnud. Nimeks Cisco ja too pilt on tehtud 26. jaanuaril ning too suurem on taaskord Storm. --  16.-17. jaanuari veetsin Duygu, tema uute hostide ja veel ühe Türgi tüdrukuga Warmenhuizenis. Mängisime rummikub'i, rääkisime juttu, sõime ning kell 1 öösel võtsime lõpuks  Duygu 20-aastase hostõe (auto)juhtimisel ette klubitripi Schagenisse. Väga hea vaheldus üleüldisele vaiksele elule!   --  Järgneval esmaspäeval algas eksaminädal ning ma tegin täiskoormusel kaasa. "Täiskoormusel" tähendab siinkohal muidugi ainult seda, et käisin kohal ja üritasin vana rasva pealt loogikat rakendada, sest ei tea küll kuidas selline õnnetus sai juhtuda, et enamike ainete koha pealt ei olnud mul aimugi, mille kohta test tuleb. Niisiis võtsin üsna rahulikult ja panin  põhirõhu sellele, et eksamiküsimustest vähemalt aru saaks. Ja sain. Üritasin vastata. Siis sai tavaliselt aeg otsa ka.  -- 23.-24. jaanuar oli YFU Mid-year orientation-- ehk keskaastaorientatsioon, kus kõik sel aastal Hollandis resideerivad YFU vahetusõpilased taaskord kokku said. Kahju oli avastada, et mõned on juba koju saadetud, aga õnneks oli asemele uusi tšiilikaid ning argentiinlasi toodud! Lisaks sai seekord sügisel viisaprobleemide tõttu hiljaks jäänud venelase Kirilliga ka korralikumalt tutvuda... Metsik  tüüp.  Üleüldiselt: jagasime muljeid-- nagu alati, sõime, olime seltskondlikud, tegime taaskord ühe keeletestikese, minupuhul seekord nivoo kaks, ning pühapäevahommikul avastasime rõõmuga, et lumi, mis öö jooksul maha sadanud, on mõnusalt mätsitav ja lahti läks metsik lumesõda!    Muuseas, Igor, too ülevaloleval pildil parempoolne tüüp Poolast, kes vahetuaasta alguses täiesti umbkeelne oli, räägib nüüdseks päris ladusalt hollandi keelt. --  Ühel päeval lähiminevikus sain taaskord Eestist paki. Peale kõikvõimalike Kalevi maiustuste olid seal ka neli karpi sprotte ja sama palju vürtsikilusid. Sprotid olid kerge diil-- võtsin kapist saia, määrisin võid peale ning siis paar kala otsa... Aga kilude jaoks käisin 30. jaanuaril ekstra Amsterdamis vene poodi otsimas-leidmas, et ilusat musta leiba saada. Saingi. Lisaks sain taaskord võimaluse oma multikultuursust demonstreerida-- tegin tolles väikses poekeses parajasti umbes kümnendat ringi ümber  marineeritud köögiviljapurkide letti kui müüjatar midagi hüüdis. Otseloomulikult vene keeles. Sain ainult ühest sõnast aru-- djevutška. Pöörasin pea kassa poole, baabuška kordas oma lauset-- ning siis toimus minu suurejooneline tähelend-- vastasin "ja njeee panimaaju parusski!" ning justkui imeväel pööras enne ühe teise ostjaga vene keelset vestlust pidanud poemees kõik tähelepanu minule ning otsis mu palve peale sügavkülmikust pätsi leiba välja. 2.75. Mu elu kalleim leib siiamaani. Aga maitse on hää!   --  31. jaanuaril käisin hostisaga kõrvalkülas tulbinäitusel. Nagu suur osa selliseid üritusi Hollandis ikka, oli ka see tugevasti fairtrade ja üldise heategevusega seotud. Seinad olid täis plakateid kõikvõimalike maailmapäästmisideedega ning saali keskel ilutses hiiglaslik sinine maakerapall. Lilled olid ka muidugi kohal. --  2.02.2010 Ilm on viimastel nädalatel täiesti ülekäte metsik olnud. Eelmine nädal jätkus pärast keskaastaseminari suure lume ja libedusega, mis sundis mu nädala esimesel  poolel bussile. Neljapäeval läks hirmsaks sulaks ning reedeks oli kõik taas roheline... aga mitte kauaks, sest sama päeva öösel tuli taaskord lumi maha. Sel esmaspäeval sõitsin samuti bussiga kooli, sest tuul ja libe tee oleks mu koostööd tehes muidu kraavi ära uputanud! Jäin esimest korda hiljaks-- puudusin terve hollandi keele tunni. Väga rebel. Eilseks oli õnneks jälle tee korras ja sai rattaga sõita-- mis on vaimselt igatahes mugavam, sest ühistranspordiga kooli ja tagasi minek läheb kokku 4 eurot päevas.  Täna oli jälle hull sula... Ja kevade lõhn kaaa!